1823.
Na osnovu člana 60 stav 2 Zakona o socijalnoj i dječjoj zaštiti ("Službeni list CG", br. 27/13, 1/15, 42/15, 47/15, 56/16, 66/16, 1/17, 31/17, 42/17 i 50/17), Ministarstvo rada i socijalnog staranja donijelo je
PRAVILNIK
O BLIŽIM USLOVIMA ZA PRUŽANJE I KORIŠĆENJE, NORMATIVIMA I MINIMALNIM STANDARDIMA SAVJETODAVNO-TERAPIJSKIH I SOCIJALNO-EDUKATIVNIH USLUGA
("Službeni list Crne Gore", br. 076/19 od 31.12.2019)
Predmet
Član 1
Ovim pravilnikom propisuju se bliži uslovi za pružanje i korišćenje, normativi i minimalni standardi savjetodavno-terapijskih i socijalno-edukativnih usluga.
Upotreba rodno osjetljivog jezika
Član 2
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.
Korisnici savjetodavno-terapijskih i socijalno-edukativnih usluga
Član 3
Savjetodavno-terapijske i socijalno-edukativne usluge obezbjeđuju se:
   - djetetu bez roditeljskog staranja;
   - djetetu čiji roditelj nije u stanju da se o njemu stara;
   - djetetu sa smetnjama i teškoćama u razvoju;
   - djetetu u sukobu sa zakonom;
   - djetetu kojem roditelji nijesu saglasni oko načina vršenja roditeljskog prava;
   - djetetu koje se zatekne van mjesta prebivališta bez nadzora roditelja, usvojioca ili staratelja;
   - djetetu, odraslom i starom licu koje zloupotrebljava alkohol, drogu ili druga opojna sredstva;
   - djetetu, odraslom i starom licu koje je žrtva zlostavljanja, zanemarivanja, rodno zasnovanog nasilja, nasilja u porodici i eksploatacije ili kod kojeg postoji opasnost da će postati žrtva;
   - djetetu, odraslom i starom licu žrtvi trgovine ljudima;
   - trudnici bez porodične podrške i odgovarajućih uslova za život;
   - samohranom roditelju sa djetetom bez porodične podrške i odgovarajućih uslova za život;
   - odraslom i starom licu sa invaliditetom;
   - odraslom i starom licu koje je beskućnik;
   - djetetu, odraslom i starom licu kojem je usljed posebnih okolnosti i socijalnog rizika potreban odgovarajući oblik socijalne zaštite.
Izjava
Član 4
Prilikom korišćenja usluga savjetovanja i terapije korisnik potpisuje izjavu da je saglasan da centar za socijalni rad (u daljem tekstu: Centar) i pružalac usluge savjetovanja i terapije može da izvrši uvid u sve podatke od značaja za ostvarivanje prava na uslugu u skladu sa zakonom kojim se uređuje zaštita podataka o ličnosti.
Sadržina izjave data je na obrascu PU-ZI, koji čini sastavni dio ovog pravilnika.
Program pružanja usluge
Član 5
Pružalac usluga savjetovanja i terapije izrađuje program pružanja usluge koji sadrži podatke o broju korisnika, procjenu, planiranje i aktivnosti za pružanje konkretne usluge.
Standardi savjetodavno-terapijskih i socijalno-edukativnih usluga
Član 6
Pružalac savjetodavno-terapijskih i socijalno-edukativnih usluga dužan je da obezbijedi:
   1) odgovarajući prostor;
   2) podršku i osnaživanje korisnika; i
   3) sigurno okruženje.
Odgovarajući prostor
Član 7
Pružalac savjetodavno-terapijskih i socijalno-edukativnih usluga treba da ima prostor koji obezbjeđuje privatnost korisnika.
Podrška i osnaživanje korisnika
Član 8
Pružalac usluga savjetovanja i terapije dužan je da korisniku obezbijedi:
   1) osnaživanje za prihvatanje promjene;
   2) podršku u psihosocijalnom razvoju i očuvanju potencijala;
   3) podršku u unapređenju kvaliteta odnosa sa porodicom, grupom i drugim licima važnim za korisnika;
   4) razvoj vještina za prepoznavanje i rješavanje problema;
   5) razvoj komunikacionih vještina;
   6) razvoj vještina samozaštite i donošenja odluka i preuzimanje lične odgovornosti.
Pružalac usluge SOS telefona dužan je da obezbijedi:
   1) prijem poziva;
   2) informisanje povodom problema zbog koga se korisnik javlja;
   3) procjenu potreba korisnika i procjenu rizika;
   4) osnaživanje i upućivanje korisnika u rješavanje problema; i
   5) informisanje o resursima u zajednici i povezivanje sa pružaocima drugih usluga, odnosno službi u zajednici i posredovanje kod drugih institucija.
Sigurno okruženje
Član 9
Pružalac usluga savjetovanja i terapije korisniku obezbjeđuje procedure o:
   1) sigurnosti i bezbjednosti djece za vrijeme korišćenja usluga savjetovanja i terapije;
   2) mjerama i aktivnostima u slučaju incidentnih događaja koji mogu da ugroze bezbjednost i život korisnika;
   3) načinu zaštite podataka o ličnosti korisnika, saglasno zakonu kojim se uređuje zaštita podataka o ličnosti; i
   4) proceduru postupanja po pritužbama korisnika.
Pružalac usluge SOS telefona obezbjeđuje proceduru o prihvatljivosti usluge.
Rješenje o korišćenju usluge savjetovanja i terapije
Član 10
Centar pružaocu usluge dostavlja rješenje o korišćenju usluga savjetovanja i terapije.
Ako je usluga savjetovanja i terapije pružena bez rješenja iz stava 1 ovog člana, pružalac usluge dužan je da odmah obavijesti Centar.
Individualni plan rada sa korisnikom
Član 11
Pružalac usluga savjetovanja i terapije izrađuje individualni plan rada sa korisnikom na osnovu individualnog plana usluga Centra, odnosno ugovora o korišćenju usluge u roku od sedam dana od dana prijema korisnika.
Ako korisnik koristi uslugu na osnovu rješenja Centra, u izradi individualnog plana iz stava 1 ovog člana učestvuje Centar, pružalac usluge, korisnik odnosno njegov zakonski zastupnik, članovi njegove porodice i druga lica važna za korisnika.
Ako korisnik koristi uslugu na osnovu ugovora o korišćenju usluge u izradi individualnog plana iz stava 1 ovog člana učestvuje pružalac usluge, korisnik odnosno njegov zakonski zastupnik, članovi njegove porodice i druga lica važna za korisnika.
Sadržina individualnog plana rada sa korisnikom data je na obrascu PU-IPR, koji čini sastavni dio ovog pravilnika.
Ponovni pregled
Član 12
Ponovni pregled vrši se u skladu sa rokovima iz individualnog plana rada sa korisnikom.
Na osnovu rezultata ponovnog pregleda sačinjava se zaključak i izvještaj o korisniku na obrascima PU-ZPP i PU-IK, koji čine sastavni dio ovog pravilnika.
Izvještavanje o korisniku
Član 13
Pružalac usluge savjetovanja i terapije izvještava Centar o korisniku, u rokovima utvrđenim induvidualnim planom rada sa korisnikom.
Stručni radnici
Član 14
Pružalac usluge savjetovanja treba da ima jednog stručnog radnika na osnovnim stručnim poslovima.
Pružalac usluge terapije treba da ima jednog stručnog radnika na specijalizovanim stručnim poslovima.
Pružalac usluge SOS telefona treba da ima jednog stručnog radnika na osnovnim stručnim poslovima.
Evidencija korisnika
Član 15
Pružalac usluge savjetovanja i terapije vodi evidenciju korisnika na obrascu PU-EK, koji čini sastavni dio ovog pravilnika.
Dosije korisnika
Član 16
Pružalac usluge savjetovanja i terapije za svakog korisnika formira Dosije korisnika.
Pružalac usluge SOS telefona za korisnike za koje su poznati podaci formira Dosije korisnika.
U Dosije korisnika ulažu se svi zahtjevi, rješenja i drugi podaci o korisniku.
Omot Dosijea iz st. 1 i 2 ovog člana dat je na obrascu PU-D, koji čini sastavni dio ovog pravilnika.
List praćenja
Član 17
Pružalac usluge savjetovanja i terapije vodi list praćenja.
List praćenja iz stava 1 ovog člana dat je na obrascu PU-LP, koji čini sastavni dio ovog pravilnika.
Prestanak važenja
Član 18
Danom stupanja na snagu ovog pravilnika prestaje da važi Pravilnik o bližim uslovima za pružanje i korišćenje, normativima i minimalnim standardima savjetodavno-terapijskih i socijalno-edukativnih usluga ("Službeni list CG", broj 32/15).
Stupanje na snagu
Član 19
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 56-1008/19-1
Podgorica, 25. decembra 2019. godine
Ministar,
Kemal Purišić, s.r.
NAPOMENA IZDAVAČA:
Priloge koji su sastavni dio ovog propisa možete pogledati ovdje.